U postupku davanja saglasnosti na Plan upravljanja, Ministarstvo pribavlja mišljenja ministarstava nadležnih za poslove nauke, prosvete, kulture, poljoprivrede, šumarstva i vodoprivrede, prostornog planiranja, urbanizma i izgradnje, turizma, unutrašnjih poslova i finansija. Upravljač je dužan da najmanje jednom u pet godina analizira sprovođenje Plana upravljanja i ostvarene rezultate i po potrebi izvrši njegovu reviziju. Do donošenja Plana upravljanja, Upravljač će vršiti poslove na osnovu godišnjeg programa upravljanja koji je dužan da donese i dostavi Ministarstvu na saglasnost u roku od 30 dana od dana stupanja na snagu ove uredbe. Godišnji program upravljanja iz stava 6. ovog člana sadrži naročito: sažet prikaz prirodnih i drugih vrednosti zaštićenog područja, ciljeva zaštite i održivog korišćenja, mogućnosti i ograničenja za njihovo ostvarivanje, kao i pregled zadataka do donošenja Plana upravljanja; detaljan prikaz zadataka odnosno poslova u periodu do isteka kalendarske godine na čuvanju, održavanju, unapređenju, prikazivanju i održivom korišćenju zaštićenog područja za potrebe nauke, obrazovanja, rekreacije i turizma i ukupnog socio-ekonomskog razvoja; prikaz konkretnih poslova na izradi i donošenju upravljačkih dokumenta, prvenstveno Plana upravljanja, pravilnika o unutrašnjem redu i čuvarskoj službi i akta o naknadi za korišćenje zaštićenog područja; prikaz zadataka na obeležavanju, zasnivanju informacionog sistema i protivpožarnoj zaštiti; prikaz subjekata i organizacionih i materijalnih uslova za izvršenja programa, visine i izvora potrebnih finansijskih sredstava.

Član 11. Upravljač je dužan da obezbedi sprovođenje režima zaštite odnosno unutrašnji red i čuvanje zaštićenog područja u skladu sa pravilnikom o unutrašnjem redu i čuvarskoj službi (u daljem tekstu: Pravilnik) koji donosi uz saglasnost Ministarstva u roku od 6 meseci od dana stupanja na snagu ove uredbe. U okviru sadržine propisane zakonom kojim se uređuje zaštita prirode, Pravilnikom se bliže utvrđuju zabranjeni radovi i aktivnosti i pravila i uslovi obavljanja radova i aktivnosti koji su dopušteni na području Specijalnog rezervata prirode 'Titelski breg', kao i način i uslovi obavljanja delatnosti, upravljanja otpadom i sprovođenja preventivnih mera zaštite od požara na području zaštitne zone. Pravilnik se objavljuje u 'Službenom glasniku Republike Srbije' i na drugi pogodan način koji odredi Upravljač. Član 12. Upravljač je dužan da na propisan način obeleži Specijalni rezervat prirode 'Titelski breg', njegove spoljne granice, granice površina sa režimom zaštite I i II stepena i područja zaštitne zone najkasnije u roku od godinu dana od dana stupanja na snagu ove uredbe. Upravljač će u roku od 10 meseci od dana stupanja na snagu ove uredbe, u saradnji sa Republičkim geodetskim zavodom, Beograd i Pokrajinskim zavodom za zaštitu prirode, Novi Sad, izvršiti identifikaciju granica Specijalnog rezervata prirode 'Titelski breg' na terenu, digitalnoj ortofoto karti i katastarskom planu. Na operat, odnosno zapisnik o utvrđivanju granica iz stava 2. ovog člana, Vlada daje saglasnost na predlog Ministarstva. Granice i površine, utvrđene, opisane i verifikovane na način propisan u st. 2. i 3. ovog člana, smatraće se merodavnim u svim stvarima koje se tiču sprovođenja ove uredbe.

Član 13. Upravljač će u roku od dve godine od dana stupanja na snagu ove uredbe zasnovati digitalnu bazu podataka, odnosno geografski informacioni sistem o prirodnim i stvorenim vrednostima, nepokretnostima, aktivnostima i drugim podacima od značaja za upravljanje Specijalnim rezervatom prirode 'Titelski breg'.

5